Selfs hoër hoogtes wink vir Ndlovu-jeugkoor | Maroela Media
Dit blyk nog lank nie die einde van die pad na sterstatus vir die Ndlovu-jeugkoor te wees wat vanjaar reeds diep spore in die harte van Suid-Afrikaanse aanhangers met hulle koormusiek getrap het nie.
Die jeugkoor van Limpopo het daarin geslaag om 'n platekontrak los te slaan en boonop sal 'n enkelsnit van een van hulle gewildste liedjies ook binnekort uitgereik word.
Dr. Hugo Tempelman, stigter van die Ndlovu-omgeegroep wat die koor se belange behartig, het Donderdagmiddag aan Maroela Media bevestig dat Simon Cowell 'n musiekkontrak vir die jeugkoor gereël het. Cowell is bekend daarvoor dat hy een van die strengste beoordelaars van die talentsoekkompetisies American Idol en America's Got Talent is.
"Dit is 'n kontrak wat oor 'n termyn van meer as vyf jaar sal strek en 'n reeks van albums insluit.
"Verder kan ek ook nog bevestig dat ons in 'n gesprek met die platemaatskappy Sony Sweden die saak beklink het om 'n enkelsnit van die Sweedse platejoggie Kygo se weergawe van "Higher Love", wat die koor gesing het, so gou moontlik beskikbaar te stel."
Koorlede het in Junie die beoordelaars van die talentsoekreeks America's Got Talent vir die eerste keer met hulle weergawe van "My African Dream" bekoor. Hulle het daarna tot die toptien van die reeks deurgedring, maar kon nie daarin slaag om die vyf topfinaliste te haal nie.
Ndlovu is egter vroeër vandeesmaand op die Internasionale Lughawe OR Tambo terugverwelkom soos sportsterre wat goue medaljes ontvang het ná die koor se vertonings oorsee.
Tempelman het aan Maroela Media gesê hy dink nie dié jeugkoor het al heeltemal besef wat die kontrak vir hulle sal beteken nie.
Die jeugkoor het Maandag 'n verwelkomingspartytjie saam met 3 000 lede van hulle gemeenskap en Moraka Thandi, die LUR van kuns en kultuur in Limpopo, gehou. Die koor het R500 000 van die LUR ontvang, asook 'n verdere R500 000 om die koorprogram te ontwikkel.
Tempelman het gesê die koorlede moet nou eers probeer uitrus ná die reeks onderhoude sedert hulle weer terug in die land is.
"Hulle vertrek weer volgende naweek vir 'n toer deur Nederland, maar hierdie kinders is steeds baie geesdriftig, hoewel hulle ook al baie moeg is."
Hier is 'n video van die lied "Higher Love" wat binnekort as 'n enkelsnit uitgereik sal word:
Dit is snaaks hoe n klein ding so n groot ophef van gemaak word ja hulle is goed baie goed baie geluk maar hou asb op met die opheffing elke dag of bou n standbeeld op kerkplein langs paul kruger sin my ouma het altyd gesê dit is soos iemand wat aan niks gewoond is nie.
'n Blink toekoms wag.
Kan egter nie anders as om op te merk dat diversiteit, inklusiwiteit ens. net sóms in Suid-Afrika geld nie. Wat gaan dr. Hugo Tempelman doen as 'n betraande wit gesiggie van Limpopo op 'n dag wonder waarom hy/sy dan nie mag saamsing nie?
Verneem graag van enige ander eksklusiewe kinderkore in SA.
In die lig van die kabaal wat tans opgeskop word oor 'n Afrikaanse Technikon, is hierdie 'n geldige vraag.
onthou, julle novelty is nou verby.
Nog 'n goed-voel storie. Welgedaan julle.
Wat gebeur met die kinders se skoolopleiding wanneer hulle vir weke aaneen toer of is hulle almal klaar met skool? – wonder maar net.